SK Úradný vestník Európskej únie C 292/4

Záverečná správa úradníka pre vypočutie (1)

COMP/39.452 – Kovanie pre okná a francúzske okná

2012/C 292/04

Konanie sa týka kartelových dohôd deviatich výrobcov kovania pre okná a francúzske okná, v rámci ktorých sa títo výrobcovia v období rokov 1999 až 2007 pravidelne dohodli na každoročnom zvyšovaní cien v Európskom hospodárskom priestore (EHP).

SÚVISLOSTI

Po predložení žiadosti podniku Roto Frank AG o oslobodenie od pokuty na základe oznámenia o zhovievavosti prebehla v júli 2007 neohlásená inšpekcia. Následne požiadali o uplatnenie ustanovení oznámenia o zhovievavosti aj podniky Gretsch-Unitas GmbH a Mayer & Co Beschläge GmbH. Komisia priznala v júli 2007 podniku Roto Frank AG podmienečné oslobodenie od pokuty.

PÍSOMNÝ POSTUP

Oznámenie námietok

Po predložení uvedených žiadostí o uplatnenie ustanovení oznámenia o zhovievavosti a následnom vyšetrovaní Komisie bolo 14 právnickým osobám, ktoré patria deviatim skupinám podnikov (2), predložené 16. júna 2010 oznámenie námietok. V tomto oznámení dospela Komisia v predbežnému záveru, že adresáti sa v období rokov 1999 až 2007 dopustili jediného a trvajúceho porušovania ustanovení článku 101 ZFEÚ a článku 53 Dohody o EHP, pretože sa každý rok dohodli na zvyšovaní cien v EHP. V tejto súvislosti Komisia oznámila, že má v úmysle vydať rozhodnutie o porušovaní právnych predpisov a následne podľa článkov 7 a 23 nariadenia (ES) č. 1/2003 uložiť príslušné pokuty.

Prístup k spisu Komisie

Prístup k spisu Komisie získali adresáti oznámenia námietok prostredníctvom CD-ROM-u, ktorý im bol doručený 5. júla 2010. Okrem toho mali adresáti možnosť nahliadnuť v priestoroch Komisie aj do vyhlásení spoločností.

Pokiaľ ide o prístup k spisu Komisie, dotknuté strany ma neupovedomili o žiadnych problémoch.

Predĺženie lehoty na predloženie pripomienok k oznámeniu námietok

Na predloženie písomného stanoviska k námietkam mali adresáti oznámenia pôvodne osem týždňov od doručenia spisu prostredníctvom CD-ROM-u.

Niektoré z dotknutých strán ma však požiadali o predĺženie tejto lehoty, čomu som sčasti vyhovel. V závislosti od argumentov dotknutých strán bola teda táto lehota predĺžená o jeden až tri týždne. K predĺženiu o tri týždne sa v prvom rade pristúpilo z dôvodu prekladu podkladov zo spisu Komisie, ktoré neboli vyhotovené v jazyku žiadateľa.

Všetci adresáti reagovali na oznámenie námietok v stanovenej lehote.

Keďže podnik Strenger zmenil v septembri 2010 v dôsledku právneho nástupníctva svoju právnu formu a obchodné meno, oznámila Komisia tomuto podniku, že rozhodnutie bude adresované novému podniku, pričom umožnila podniku Strenger predložiť svoje stanovisko.

ÚSTNY POSTUP

Ústne vypočutie

Všetky podniky, ktoré sú predmetom konania, využili svoje právo na ústne vypočutie, ktoré sa uskutočnilo 19. októbra 2010.

NÁVRH ROZHODNUTIA

Po predložení písomných a ústnych stanovísk adresátov k oznámeniu námietok trvala Komisia na námietkach voči všetkým deviatim skupinám podnikov, a zároveň upustila od námietok voči trom právnickým osobám, ktoré patria podnikom Maco, Fuhr resp. Siegenia. V prípade talianskeho podniku AGB sa vychádza zo skutočnosti, že porušovanie právnych predpisov trvalo približne o 8 mesiacov menej a týkalo sa len územia Talianska.

Podľa môjho názoru sa návrh rozhodnutia týka iba tých námietok, ku ktorým mali dotknuté strany možnosť vyjadriť sa.

Potvrdzujem, že v tomto prípade bolo právo na vypočutie dodržané u všetkých strán, ktoré sú predmetom konania.

V Bruseli, 26. marca 2012 Michael ALBERS

(1) Podľa článku 16 rozhodnutia predsedu Európskej komisie 2011/695/EÚ z 13. októbra 2011 o funkcii a pôsobnosti vyšetrovateľa v niektorých konaniach vo veci hospodárskej súťaže (Ú. v. EÚ L 275, 20.10.2011, s. 29).

(2) Roto Frank AG (Roto), Gretsch-Unitas GmbH, Gretsch-Unitas GmbH Baubeschläge (Gretsch-Unitas), Mayer & Co Beschläge GmbH, Dipl. Ing. Ernst Mayer'sche Privatstiftung (Maco), Siegenia-Aubi KG, Siegema-Frank Verwaltimgs-GmbH, NORAA GmbH (Siegenia), Aug. Winkhaus GmbH & Co, KG {Winkhaus), Hautau GmbH (Hautau), Heinrich Strenger GmbH (Strenger), Carl Fuhr GmbH & Co. KG, Fuhr Beteiligungsgesellschaft mbH (Fuhr) a Alban Giacomo SpA (AGB).